אלי בן-מאיר

אלי בן-מאיר (נולד ב-1968) הוא תת-אלוף במילואים בצה"ל, ששימש כראש חטיבת המחקר באגף המודיעין וכקצין מודיעין ראשי. כיהן כסמנכ"ל למודיעין וסייבר בקבוצת "שדמה".

ביוגרפיה

בן-מאיר הוא בנם של הרב יהושע בן-מאיר, מייסד וראש ישיבת ההסדר שבות ישראל, ושל ד"ר רות בן-מאיר, חוקרת ומרצה במחשבת ישראל ופרשנות המקרא. הוא בעל תואר ראשון במשפטים ובלוגיסטיקה וכלכלה, ותואר שני במשפטים מאוניברסיטת בר-אילן.

שירת בצה"ל באגף המודיעין, עבר קורס קציני מודיעין ומילא מגוון תפקידים בהם מדריך בקורס קציני מודיעין, קמ"ן חטיבה, קמ"ן אוגדה, ותפקידים בזירת טרור ובזירה הטכנית של חטיבת המחקר. בנובמבר 2005 מונה לראש הזירה הטכנולוגית (זי"ט) של חטיבת המחקר. בתקופתו חשפה הזירה את בניית כור גרעיני בסוריה. בעקבות כך מונה בן-מאיר לקצין המודיעין של מבצע מחוץ לקופסה להשמדת הכור, שיצא לפועל ב-2007.

במרץ 2010 מונה לקצין המודיעין של פיקוד הדרום. בשנים 2011–2012 היה נספח אגף המודיעין בארצות הברית. לאחר מכן שימש סגן ראש חטיבת המחקר. במרץ 2013 מונה לקצין מודיעין ראשי. בינואר 2015 מונה לראש חטיבת המחקר באמ"ן. בתפקידו זה טען ש"שיקום הרצועה הוא בסיס לשימור שקט ארוך".

בינואר 2016 ביקש לפרוש מתפקידו עקב חילוקי דעות בנוגע לאופי העבודה באגף וסיים את תפקידו במרץ אותה שנה. במאי 2017 השתחרר מצה"ל.

הצטרף לסגל המכון למדיניות נגד טרור של המרכז הבינתחומי הרצליה. ב-2016 שימש יועץ לחברת המימד החמישי. כמו כן הקים את חברת CyGov בתחום ביטחון בסייבר. ב-2017 מונה לסמנכ"ל למודיעין וסייבר בקבוצת "שדמה" ושימש בתפקיד עד פברואר 2019.
ביוני 2022 פורסם כי בן מאיר ימונה למנכ"ל חברת עמידר, החברה הלאומית לשיכון בישראל בע"מ.

חיים אישיים 
נשוי לגלית ואב לארבע בנות.

קישורים חיצוניים

הערות שוליים

תתי-אלופים בצה"ל
משפחת רוזנברג-בן מאיר
קציני מודיעין ראשיים
נספחי אגף המודיעין בארצות הברית
ראשי חטיבת המחקר
קציני מודיעין של פיקוד הדרום
בוגרי אוניברסיטת בר-אילן: משפטים
ישראלים שנולדו ב-1968